Παύλος Πολάκης

Ο **Παύλος Πολάκης** (Αργουλές Σφακίων Χανίων, 1965) είναι Έλληνας ιατρός,  βουλευτής Χανίων του ΣΥΡΙΖΑ-Π.Σ. και πρώην υπουργός στις κυβερνήσεις του Αλέξη Τσίπρα. 

Έχει διατελέσει δήμαρχος Σφακίων (2011- 2015), υφυπουργός Εσωτερικών και Διοικητικής Ανασυγκρότησης (Ιούλιος 2015 - Αύγουστος 2015) και αναπληρωτής υπουργός Υγείας (Σεπτέμβριος 2015 - Ιούλιος 2019).

## Πολιτική πορεία
Σπούδασε στην Ιατρική Σχολή του Πανεπιστημίου Αθηνών, από όπου απέκτησε την ειδίκευση του γενικού χειρουργού-εντατικολόγου. Αρχικά, εντάχθηκε στην ΚΝΕ, από την οποία αποχώρησε το 1989 ύστερα από τη συμμετοχή του ΚΚΕ στην κυβέρνηση Τζαννή Τζαννετάκη και, αργότερα, προσχώρησε στις επιτροπές για τη συγκρότηση του μετέπειτα ΝΑΡ. Κατά τη διάρκεια των φοιτητικών του χρόνων, διετέλεσε μέλος του Συλλόγου Φοιτητών Ιατρικής «Γρηγόρης Λαμπράκης» και μέλος του Κεντρικού Συμβουλίου της Εθνικής Φοιτητικής Ένωσης Ελλάδος. Μετά το πέρας των σπουδών του εξελέγη μέλος του Διοικητικού Συμβουλίου της Ένωσης Ιατρών Νοσοκομείων Αθήνας και Πειραιά και του Γενικού Συμβουλίου της Ομοσπονδίας Ενώσεων Νοσοκομειακών Γιατρών Ελλάδας. Ανέπτυξε συνδικαλιστική δράση στο Γενικό Κρατικό Νοσοκομείο Νίκαιας, ενώ συμμετείχε σε επιχείρηση μεταφοράς ανθρωπιστικής βοήθειας στη Γιουγκοσλαβία το 1999.

Στις αυτοδιοικητικές εκλογές του 2010 εξελέγη δήμαρχος Σφακίων από τον πρώτο γύρο, λαμβάνοντας το 60,97% των ψήφων, επικρατώντας του ανθυποψηφίου του Γιάννη Χιωτάκη που έλαβε το 39,03% των ψήφων. Στις αυτοδιοικητικές εκλογές του 2014 επανεξελέγη ως ο μοναδικός υποψήφιος με 94%. Η περίοδος της δημαρχίας του χαρακτηρίστηκε από δημόσια έργα, καθώς και από την αντίθεσή του στην καταστροφή των χημικών όπλων που χρησιμοποιήθηκαν κατά τη διάρκεια του Συριακού Εμφυλίου Πολέμου ανοιχτά της Μεσογείου.

Υποστήριξε το ΕΠΑΜ του Δημήτρη Καζάκη στις εκλογές του Μαΐου 2012, αλλά στις εκλογές του Ιουνίου υποστήριξε το ΣΥΡΙΖΑ, με τον οποίο άρχισε να συνεργάζεται. Εξελέγη βουλευτής Χανίων με τον ΣΥΡΙΖΑ στις εκλογές του Ιανουαρίου 2015 (οπότε διετέλεσε Υφυπουργός Εσωτερικών και Διοικητικής Ανασυγκρότησης), του Σεπτεμβρίου 2015 (οπότε διετέλεσε Αναπληρωτής Υπουργός Υγείας) και του Ιουλίου 2019, όταν και ο ΣΥΡΙΖΑ αποτέλεσε την αξιωματική αντιπολίτευση. Στις εκλογές Ιουλίου 2019 εξελέγη πρώτος σε σταυρούς για τον ΣΥΡΙΖΑ.

### Κυβερνήσεις ΣΥΡΙΖΑ
Στις 17 Ιουλίου 2015 αποδέχθηκε την πρόταση του Αλέξη Τσίπρα να αναλάβει ως υφυπουργός εσωτερικών και διοικητικής ανασυγκρότησης, ύστερα από ανασχηματισμό που ανακοινώθηκε από την κυβέρνηση. Με την εκλογική νίκη του ΣΥΡΙΖΑ τον Σεπτέμβριο του 2015, τοποθετήθηκε στη θέση του αναπληρωτή Υπουργού Υγείας με επικεφαλής υπουργό τον Ανδρέα Ξάνθο. Το 2018 ανακοίνωσε την πρόσληψη 19.500 υπαλλήλων στο ΕΣΥ.

### Καθαίρεση
Στις 26 Φεβρουαρίου 2023, ο Αλέξης Τσίπρας καθαίρεσε τον Πολάκη από τομεάρχη Διαφάνειας του ΣΥΡΙΖΑ και τον παρέπεμψε στην επιτροπή δεοντολογίας του κόμματος με αφορμή σχόλια που έκανε και αναφορικά με τη εν γένει στάση του για συστηματική παραβίαση των κανόνων συλλογικότητας και δημοκρατικής λειτουργίας του κόμματος. Τα εν λόγω σχόλια του Πολάκη σχετίζονταν με αναφορές κατά δημοσιογράφων, δικαστών, τραπεζιτών και κατά της ΑΑΔΕ, ενώ προκάλεσαν την αυτεπάγγελτη παρέμβαση του προϊσταμένου της Εισαγγελίας Πρωτοδικών. Την ίδια ημέρα, ο ΣΥΡΙΖΑ με ανακοίνωσή του έθεσε το θέμα της πιθανής απομάκρυνσης του Πολάκη από τα ψηφοδέλτια του κόμματος, για τις επερχόμενες εθνικές εκλογές του 2023. Με απόφαση που ελήφθη τον Μάρτιο, ο Πολάκης παρέμεινε στα ψηφοδέλτια.

### Διαγραφή και επανένταξη στην Κ.Ο.
Στις 25 Ιουλίου 2024, ο Στέφανος Κασσελάκης διέγραψε τον Παύλο Πολάκη από την Κοινοβουλευτική Ομάδα του ΣΥΡΙΖΑ-Π.Σ. Με νέα απόφασή του, στις 3 Σεπτεμβρίου 2024, ο Στέφανος Κασσελάκης επανένταξε τον βουλευτή Χανίων στην Κοινοβουλευτική Ομάδα του κόμματος. Ο Πολάκης, δήλωσε σχετικά: *Δεν είμαι παιδάκι να με διαγράφουν και να με επαναφέρουν»*, συμπληρώνοντας με νόημα: *Θα τα πούμε όλα στην Κεντρική Επιτροπή*.

## Οικογένεια και προσωπική ζωή
Ο Παύλος Πολάκης είναι παντρεμένος με την Δώρα Τσούκα, την οποία γνώρισε στα φοιτητικά του χρόνια στην Ιατρική Σχολή του Πανεπιστημίου Αθηνών. Έχουν αποκτήσει δύο κόρες.

## Κριτική και διαμάχες
Σε πολλές περιπτώσεις, ο Πολάκης έχει βρεθεί στο επίκεντρο κριτικής από μερίδα του Τύπου λόγω της οξείας ρητορικής του.  Έχει επίσης εμπλακεί σε διαμάχες με δημοσιογράφους, όπως τον Δεκέμβριο του 2015 σε συνέντευξη Τύπου όπου έκανε αναφορές σε ζητήματα διαπλοκής. Τον Απρίλιο του 2016, αναφερόμενος στον ίδιο δημοσιογράφο είπε ότι «έπρεπε να τον χώσω τρία μέτρα κάτω από τη γη», κάτι που προκάλεσε αντιδράσεις.

Άλλα περιστατικά περιλαμβάνουν τριβή με πολιτικούς αντιπάλους, όπως τον Άδωνι Γεωργιάδη, τον Γιάννη Στουρνάρα, καθώς και μία αντιπαράθεση με τη Νέα Δημοκρατία. Επίσης, έχει δηλώσει ότι το 20% των ιατρών της χώρας «τα παίρνει», το 80% λαμβάνει φακελάκια, προκαλώντας την αντίδραση του Ιατρικού Συλλόγου Αθηνών. Τον Οκτώβριο του 2018 βγήκε στην δημοσιότητα η δήλωσή του πως «Θα κερδίσουμε τις εκλογές αν βάλουμε κάποιους φυλακή», αναφερόμενος στους πολιτικούς του αντιπάλους και προκαλώντας αντιδράσεις στον πολιτικό κόσμο.

Στις 10 Νοεμβρίου 2019, καταδικάστηκε τελεσίδικα από το Εφετείο Αθηνών για εξυβριση  του πρώην προέδρου των εργαζομένων του ΚΕΕΛΠΝΟ Σταμάτη Πουλή.

Του έχει ασκηθεί κριτική και για παραβάσεις του αντικαπνιστικού νόμου στη βουλή. Όταν διατελούσε αναπληρωτης υπουργος  υγείας δέχθηκε επικρίσεις από τον επίτροπο υγείας της ΕΕ Βιτένις Αντριουκαΐτις διότι κάπνιζε σε συνέντευξη τύπου του υπουργείου.

Η προσωπική επίθεση του Πολάκη στον υποψήφιο ευρωβουλευτή της ΝΔ Στέλιο Κυμπουρόπουλο για τον διορισμό του στο ΕΣΥ ως ΑΜΕΑ (πάσχων από Νωτιαία Μυϊκή Ατροφία) προκάλεσε αντιδράσεις.

Αντικείμενο κριτικής αποτέλεσε η διαμάχη του Πολάκη με τον δημοσιογράφο Γιάννη Κουρτάκη τον οποίο κατηγόρησε για είσπραξη κονδυλίων που δόθηκαν στα μέσα ενημέρωσης του από το ΚΕΕΛΠΝΟ. Ο Κουρτάκης κατέθεσε μήνυση με αίτηση άρσης ασυλίας του βουλευτή η οποία απορρίφθηκε. Μετά την επίθεση που ακολούθησε από τον Πολάκη, ασκήθηκε μήνυση σε βάρος του, η οποία οδήγησε σε άρση της ασυλίας του.

Την περίοδο της πανδημίας ο Πολάκης τάχθηκε με την άποψη πως δεν χρειαζόταν εμβολιασμός για τον COVID -19 παρά μόνο σε άτομα άνω των 60 ετών, όπως και για ευπαθείς. Στις απόψεις αυτές αντιτέθηκαν τόσο πολιτικοί αντίπαλοι του όσο και στελέχη του ΣΥΡΙΖΑ.

Τον Απρίλιο 2025, ο Πολάκης καταδικάστηκε ερήμην σε ποινή φυλάκισης 12 μηνών με τριετή αναστολή για το αδίκημα της συκοφαντικής δυσφήμησης εις βάρος του Σταμάτη Πουλή.

## Παραπομπές


Κατηγορία:Δήμαρχοι ελληνικών πόλεων
Κατηγορία:Βουλευτές εκλεγμένοι με τον ΣΥΡΙΖΑ
Κατηγορία:Βουλευτές Χανίων
Κατηγορία:Έλληνες αναπληρωτές υπουργοί Υγείας
Κατηγορία:Έλληνες υφυπουργοί Εσωτερικών και Διοικητικής Ανασυγκρότησης
Κατηγορία:Έλληνες χειρουργοί
Κατηγορία:Σφακιανοί
Κατηγορία:Έλληνες βουλευτές διαγραφέντες